Diari Oficial de la Generalitat Valenciana


Sumari del DOGV 6678, del 26-12-2011 (2011/13152)

Convocatòria del 24 de desembre del 2011 de la Federació Valenciana de Municipis i Províncies, d'ajudes a les entitats locals valencianes per al desenrotllament d'actuacions que faciliten el procés de regularització de les persones immigrants, durant l'exercici 2011.
---------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6678

Data del DOGV
:   26-12-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/13977


Data del document
:   24-12-2011

Organisme emissor
:   Federació Valenciana de Municipis i Províncies

Tipus de document
:   Anunci

Descriptors 

:   * ajuda pública

Convocatòria del 24 de desembre del 2011 de la Federació Valenciana de Municipis i Províncies, d'ajudes a les entitats locals valencianes per al desenrotllament d'actuacions que faciliten el procés de regularització de les persones immigrants, durant l'exercici 2011. [2011/13687]
La Generalitat té entre els seus objectius prioritaris, la protecció i l'ajuda d'aquells sectors que requerixen una especial cuidat i atenció, assenyalant especialment l'article 10.3 de la Llei Orgànica 5/1982, d'1 de juliol, de l'Estatut d'Autonomia de la Comunitat Valenciana, en la redacció donada per la Llei Orgànica 1/2006, de 10 d'abril, com a àmbit primordial d'actuació, els drets i atenció social dels immigrants amb residència en la Comunitat Valenciana.
La Generalitat, d'acord amb el que establix l'article 49 de l'Estatut d'Autonomia de la Comunitat Valenciana, té competència exclusiva en matèria de servicis socials, fundacions i associacions de caràcter beneficoassistencial i institucions públiques de protecció i ajuda d'emigrants i altres grups o sectors necessitats de protecció social.
La Llei 15/2008, de 5 de desembre, de la Generalitat, d'Integració de les Persones Immigrants en la Comunitat Valenciana, establix com un dels eixos de la integració, la plena incorporació de les persones immigrants al desenrotllament cultural, laboral, institucional i polític de la societat civil valenciana, contribuint així a l'eradicació de qualsevol classe de racisme o xenofòbia. Assenyalant així mateix que per a la consecució del dit fi el Consell inclourà, en el Projecte de Llei de Pressupostos de la Generalitat, una partida específica destinada a la integració de les persones immigrants conforme a l'àmbit d'actuació en què siga competent. La Llei 5/1997, del 25 de juny, per la qual es regula el Sistema de Servicis Socials en l'àmbit de la Comunitat Valenciana, en l'article 13 inclou entre els servicis socials especialitzats aquells que es dirigixen a sectors de la població que, pel seu país d'origen requerixen un tipus d'atenció més específica en el pla tècnic i professional que la prestada pels Servicis Socials Generals.
L'objectiu central del Pla director d'Immigració i Convivència 2008-2011 és promoure la integració de les persones immigrants en la Comunitat Valenciana. Per a això el Pla s'assenta sobre 31 objectius estratègics distribuïts en les 10 àrees d'actuació del Pla. Este Pla director fomenta la integració de les persones immigrants en la societat per mitjà del reconeixement de drets i obligacions i l'establiment de condicions perquè eixos drets i obligacions siguen efectius.
La Conselleria de Justícia i Benestar Social, d'acord amb el que establix el Decret 5/2011, de 21 de juny, del president de la Generalitat, pel qual es determinen les conselleries en què s'organitza l'administració de la Generalitat té assignades les competències en matèria d'immigració, participació ciutadana i cooperació al desenvolupament, sent el màxim òrgan l'encarregat de la direcció i execució de la política del Consell en les dites matèries, d'acord amb el que establix el Decret 99 2011/, de 26 d'agost, del Consell, pel qual s'aprova el Reglament Orgànic i Funcional de la Conselleria de Justícia i Benestar Social. La Llei 17/2010, de 30 de desembre, de Pressupostos de la Generalitat per a l'exercici 2011, en l'annex de transferències corrents del programa pressupostari 313.50 «Integració de la Immigració», inclou crèdit adequat i suficient per a la subscripció del present conveni amb la referida entitat.
La Federació Valenciana de Municipis i Províncies, entitat d'iniciativa social sense ànim de lucre, té entre els seus objectius realitzar actuacions que promoguen la integració en la societat de la població immigrant.
Les entitats locals són competents en la prestació de servicis socials, d'acord amb el que disposa l'art. 25.2.k de la Llei 7/1985, del 2 d'abril, reguladora de les Bases de Règim Local. Les associacions d'entitats locals en l'àmbit propi de les seues funcions, podran celebrar convenis amb les distintes administracions públiques, d'acord amb el que disposa la Disposició Addicional Quinta de la Llei 7/1985, de 2 d'abril, reguladora de les Bases de Règim Local.
El secretari general de la FVMP davant del termini reduït en dies hàbils existent entre la firma del Conveni i el 31 de desembre de 2011, data en què cal justificar el gasto a la Conselleria de Justícia i Benestar Social, va subscriure el 9 de desembre de 2011 una Resolució, comunicada a totes les Entitats Locals Valencianes, per la que, entre altres extrems, la FVMP avançava a les Entitats Locals valencianes els esborranys de les Convocatòries i la sol·licitud i Annexos exigits, perquè la documentació original requerida fora omplida per les Entitats locals, revisada per la FVMP i posada en valor de la Conselleria de Justícia i Benestar Social abans del 31 de desembre de 2011.
Per tot allò que s'ha exposat, i sobre la base que el Conveni de Col·laboració subscrit, el 24 de desembre de 2011, entre la Conselleria de Justícia i Benestar Social i la Federació Valenciana de Municipis i Províncies per al desenrotllament d'actuacions que faciliten el procés de regularització de les persones immigrants, durant l'exercici 2011, es realitza la present Convocatòria.
BASES DE LA CONVOCATÒRIA
Primera. Objecte
Desenrotllament d'actuacions dirigides a facilitar el procés de regularització de les persones immigrants que permeta la seua integració social, laboral, educativa i cultural en la nostra societat, per mitjà de la realització dels corresponents informes de adecuació d'habitatge i arrelament o integració social, així com el suport per a l'assistència a cursos i activitats que els permeta accedir a la sol·licitud de la seua regularització, durant l'exercici 2011.
Segona. Beneficiaris
Les entitats locals de la Comunitat Valenciana que formen part de la Federació Valenciana de Municipis i Províncies (FVMP), i que promoguen actuacions que faciliten la regularització de les persones immigrants.
Tercera. Requisits de les entitats beneficiàries
Podran ser beneficiàries de les subvencions establides en el present conveni les entitats locals de la Comunitat Valenciana que formen part de l'FVMP i que complisquen els requisits següents:
1. Que l'entitat local tinga més d'un 5% de població immigrant empadronada a data 01/01/2010 en el territori del seu àmbit d'actuació.
2. Que l'entitat local dispose de Pla d'Integració de les Persones immigrants, en el territori del seu àmbit d'actuació.
En tot cas, l'FVMP finançarà els projectes d'actuació de les entitats locals valencianes, tenint com a límit màxim allò que s'ha estipulat en el conveni subscrit el 24 de desembre de 2011 entre l'FVMP i la Conselleria de Justícia i Benestar Social.
Quarta. Contingut i programes d'actuacions a desenrotllar per les entitats locals
Els gastos corrents de les actuacions assenyalades en la Base primera estaran finançades, en l'exercici 2011, per un import d'un milió quatre-cents dos mil quatre-centes cinquanta-cinc euros (1.402.455,00 €)
Quinta. Procediment de concessió
El secretari general de l'FVMP adjuntarà la sol·licitud i la documentació original necessària remesa per les entitats locals a la Direcció General d'Integració i Cooperació.
Una vegada presentades les sol·licituds, l'FVMP, en el procediment de la gestió integral de les ajudes (recepció de Sol·licituds i documentació requerida, presentació de memòries finals de les entitats locals), serà l'encarregada de revisar la documentació presentada, i d'ofici, acordarà totes les actuacions necessàries per a la determinació, coneixement i comprovació de les dades en virtut dels quals ha de pronunciar-se resolució.
El secretari general de l'FVMP, atenent a les sol·licituds presentades, i d'acord amb els criteris i requisits establits, elaborarà una proposta motivada de resolució amb l'aprovació o denegació de les sol·licituds plantejades i l'assignació de quantitats a cada una d'estes; i la traslladarà a la Direcció General d'Integració i Cooperació perquè siga aprovada.
Una vegada aprovada, el secretari general elevarà la proposta a l'òrgan competent per a la seua resolució, que serà la Presidència de l'FVMP.
Sexta. Obligacions de les entitats locals
1. Realitzar les accions que fonamenten la concessió de l'ajuda.
2. Acreditar davant de l'FVMP la realització de l'activitat subvencionada.
3. No alterar la finalitat de la subvenció i complir quantes obligacions establix la legislació vigent per als perceptors de fons públics.
4. Fer constar en tota la informació o documentació que s'oferisca sobre les actuacions subvencionades que estes es realitzen en el marc del Conveni de col·laboració entre la Conselleria de Justícia i Benestar Social i l'FVMP.
5. Complir els terminis de presentació de la documentació a què es referix la base huitena de la present convocatòria.
6. Comunicar a l'entitat concedent l'obtenció de subvencions o ajudes per a la mateixa finalitat, procedent de qualssevol administracions o ens públics o privats, tan prompte com es conega i, en tot cas, amb anterioritat a la justificació de l'aplicació donada als fons percebuts.
7. Facilitar la inspecció i el control de la Conselleria, i en particular de la Direcció General d'Integració i Cooperació, a fi de conéixer qualsevol aspecte de l'activitat Objecte de la subvenció.
8. El sotmetiment a les actuacions de control financer que corresponen a la Intervenció General de la Generalitat en relació amb la subvenció concedida.
9. Justificar davant de l'FVMP el gasto realitzat per mitjà de la presentació d'una certificat del gasto realitzat, subscrita per l'interventor/a de l'entitat local i amb el vistiplau de la seua Presidència. Davant del requeriment de la Conselleria de Justícia i Benestar Social o l'FVMP per a justificar el gasto efectuat, l'entitat local sol·licitant presentarà en el termini de 10 dies la documentació de caràcter econòmic que es relaciona en l'annex 4 de la present convocatòria.
10. Acreditar davant de l'entitat concedent, per mitjà de la presentació d'una Memòria final, d'acord amb el model establit com a Annex 7. La dita Memòria, que haurà de ser omplida en la totalitat dels aspectes requerits, haurà de permetre conéixer el nombre de beneficiaris del programa, les actuacions realitzades, el grau de compliment dels objectius proposats, els materials i metodologia emprada i quantes altres dades es considere de rellevància.
11. Acreditar, per mitjà de declaració responsable, que no està incursa en cap prohibició per a obtindre la condició de beneficiari, de les assenyalades en l'article 13 de la Llei 38/2003, de 17 de novembre, General de Subvencions així com de no ser deutor de la Generalitat per reintegrament de subvencions, d'acord amb el que preveu l'article 25 del Reial Decret 887/2003, de 17 de novembre, General de Subvencions.
12. Les altres previstes en l'article 14 de la Llei 38/2003, General de Subvencions.
Setena. Lloc de presentació de la instància i documentació
La documentació haurà de presentar-se en horari laboral de 9.00 a 14.00 hores, en el Registre General de l'FVMP, ubicat en l'adreça postal C/ Guillem de Castro núm. 46- 1r 46237- València.
Les entitats locals sol·licitants que disposen de firma electrònica de documents hauran d'acreditar-ho davant de l'FVMP.
La documentació presentada haurà de ser original i haurà d'ajustar-se al model dels annexos (amb els logotips de l'encapçalament inclòs) que s'adjunten.
La documentació que necessàriament ha de presentació-se és:
a) Model de Sol·licitud.
b) Certificat del/de la secretari/secretària de l'entitat local, amb el vistiplau del seu/de la seua president/a, que complix els requisits que se sol·liciten en estes bases de convocatòria per a la concessió de les ajudes, segons model de l'ANNEX 1.
c) Certificat del/de la secretari/secretària de l'entitat local, amb el vistiplau del seu/de la seua president/a, que acredite la realització de les actuacions subvencionades, segons model de l'ANNEX 2.
d) Certificat del/de la interventor/a de l'entitat local, amb el vistiplau del seu/de la seua president/a, justificant el gasto realitzat, ANNEX 3.
e) Compromís de presentació, a requeriment de la Conselleria o l'FVMP, de la documentació econòmica relacionada en l'ANNEX 4.
f) Declaració responsable de conformitat a la Llei 38/2003 General de Subvencions i Reial Decret 887/2006 Reglament de la Llei General de Subvencions, ANNEX 5.
g) Comunicació a l'FVMP sobre l'obtenció de subvencions o ajudes per a la mateixa finalitat procedents de qualsevol administració o ens públics o privats, ANNEX 6.
h) Memòria d'activitats de l'entitat, que haurà de ser omplida en la totalitat dels aspectes requerits. ANNEX 7.
La documentació a) Sol·licitud, b) annex 1, c) annex 2, d) annex 3, e) annex 4, f) annex 5 i g) annex 6 hauran de presentar-se en originals per duplicat.
A més de la documentació requerida, les entitats locals sol·licitants podran presentar quanta documentació consideren oportuna de les actuacions realitzades.
Octava. Terminis de presentació
La Resolució del secretari general de la FVMP de 9 de desembre de 2011 per la que la FVMP avançava a les Entitats Locals valencianes els esborranys de les Convocatòries i la sol·licitud i Annexos exigits, perquè la documentació original requerida fora omplida per les Entitats locals, revisada per la FVMP i posada en valor de la Conselleria de Justícia i Benestar Social abans del 31 de desembre de 2011, va donar lloc a què el termini improrrogable de presentació de la sol·licitud i de la documentació requerida en els annexos 1, 2, 3, 4, 5, 6, i 7 finalitzara el 19 de desembre 2011 i fora esmenada fins al 22 de desembre de 2011 com a data màxima, amb l'advertència que, si no ho feren, s'arxivarà l'expedient sense més tràmit. En tot cas, la FVMP presentarà la documentació original de la justificació del gasto i resta de la documentació requerida a la Conselleria abans del 31 de desembre de 2011.
El termini per a la presentació de la Memòria a què fa referència l'apartat h) de la base setena de les presents Bases serà com a data límit el 10 de gener de 2012. A més de presentar-se en format escrit en el Registre General de l'FVMP, haurà de remetre's en format electrònic i és necessari que el format electrònic permeta el tractament dels dades presentades, a l'adreça « rylytuwdais9994bxht@ocpj.aul ». Si la Memòria estiguera incompleta, l'FVMP comunicarà a l'entitat sol·licitant les deficiències perquè siguen esmenades fins al 17 de gener de 2011 com a data màxima, amb l'advertència que, si no ho fera, s'arxivarà l'expedient sense més tràmit.
Novena. Comissió d'avaluació.
La Comissió d'Avaluació de les Ajudes estarà presidida pel secretari general de l'FVMP, que designarà fins a quatre integrants d'esta entre la plantilla tècnica de les Àrees de Gestió de l'FVMP. La Secretaria l'exercirà el titular de la direcció de l'àrea que coordine tècnicament la línia d'ajudes.
La Comissió d'Avaluació formularà una proposta motivada de resolució, abans del 31 de desembre de 2011, i una proposta de resolució definitiva, abans del 28 de gener de 2012.
Desena. Minoració i liquidació d'ajudes.
El secretari general de l'FVMP estarà facultat per a proposar a la Conselleria de Justícia i Benestar Social l'inici del procediment de minoració i exigència de reintegrament total o parcial de les quantitats percebudes i interés de demora, si és el cas, des del moment de pagament de la subvenció, en el supòsit d'incompliment de la finalitat per a la que la subvenció va ser concedida, incompliment dels requisits o condicions imposades amb motiu de la concessió de la subvenció, altres causes relacionades en la clàusula huitena del Conveni entre la Conselleria i l'FVMP, o dèficit de dades en la Memòria Final de l'entitat local que dificulte l'elaboració de la Memòria d'Activitats de l'FVMP a presentar en la Conselleria abans del 29 de febrer de 2012. En la tramitació del procediment es garantirà, en tot cas, el dret de l'interessat a l'audiència. Si és el cas, la modificació de l'import de la subvenció concedida s'instrumentarà mitjançant una resolució de l'òrgan competent de la Conselleria de Justícia i Benestar Social.
Onzena. Obligacions enfront de tercers.
L'FVMP no adquirirà cap obligació respecte de la selecció dels mitjans personals necessaris per a dur a terme les actuacions objecte de subvenció en la present línia d'ajudes, que correspondrà a l'entitat local beneficiària de la subvenció, corrent a càrrec seu tant les obligacions econòmiques, com qualsevol altra que es derive, en funció del seu règim jurídic, quedant exonerada l'FVMP de tota responsabilitat respecte al personal que porta a terme el treball encomanat, respecte de proveïdors o qualssevol altres tercers, inclosa l'administració Tributària i la Seguretat Social.
València, 24 de desembre de 2011.- La presidenta de la Federació Valenciana de Municipis i Províncies: Elena María Bastidas Bono.